b'\n_START_ARTICLE_\nZuzana \xc4\x8caputov\xc3\xa1\n_START_SECTION_\nBakgrunn\n_START_PARAGRAPH_\n\xc4\x8caputov\xc3\xa1 studerte juss ved Comenius-universitet i Bratislava. Hun ble uteksaminert i 1996. Ved siden av jusstudiene arbeidet hun i kommunalforvaltningen i Pezinok. _NEWLINE_Fra 1998 arbeidet hun som prosjektleder og med utvikling av lokalsamfunn. I 2001 begynte hun \xc3\xa5 arbeide for Via Iuris, en organisasjon som gir juridisk bistand for \xc3\xa5 hjelpe folk med \xc3\xa5 forsvare sine rettigheter og delta i offentlige beslutninger. _NEWLINE_I 2017 forlot hun Via Iuris for \xc3\xa5 arbeide videre som advokat med s\xc3\xa6rlig tanke p\xc3\xa5 milj\xc3\xb8saker. \xc4\x8caputov\xc3\xa1 er med i nettverket Environmental Law Alliance Worldwide (ELAW).\n_START_SECTION_\nPolitisk virke\n_START_PARAGRAPH_\n\xc4\x8caputov\xc3\xa1 har arbeidet for \xc3\xa5 f\xc3\xa5 opphevet amnestiene Vladim\xc3\xadr Me\xc4\x8diar innvilget da han var president i 1990-\xc3\xa5rene. Hun har markert seg som milj\xc3\xb8forkjemper, f\xc3\xb8rst og fremst ved motstand mot en s\xc3\xb8ppelfylling i Pezinok. For denne innsatsen ble hun i 2016 tildelt Goldman Environmental Prize. _NEWLINE_I 2018 deltok hun i det f\xc3\xb8rste landsm\xc3\xb8tet i det nystiftede liberale partiet Progres\xc3\xadvne Slovensko. Hun ble valgt som en av flere nestledere. \xc4\x8caputov\xc3\xa1 nevnte i den forbindelse utdanning og helsevesen som hovedsaker, men ogs\xc3\xa5 milj\xc3\xb8vern og justispolitikk. \xc4\x8caputov\xc3\xa1 har ogs\xc3\xa5 kamp mot korrupsjon som en viktig sak._NEWLINE_I 2019 stilte hun som kandidat i presidentvalget. \xc4\x8caputov\xc3\xa1 fikk 40,5\xc2\xa0% av stemmene i f\xc3\xb8rste valgomgang, mot 18,7\xc2\xa0% for rivalen Maro\xc5\xa1 \xc5\xa0ef\xc4\x8dovi\xc4\x8d. De to gikk videre til andre og avgj\xc3\xb8rende valgomgang 30. mars. \xc4\x8caputov\xc3\xa1s kandidatur fikk st\xc3\xb8tte fra avtroppende president Andrej Kiska. Hun vant andre valgomgang med 58,4\xc2\xa0% av stemmene._NEWLINE_\xc4\x8caputov\xc3\xa1 tiltr\xc3\xa5dte som president 15. juni 2019. Hun er Slovakias f\xc3\xb8rste kvinnelige og yngste president noen gang.'